དུས་རབས་ཉི་ཤུའི་ནང་དུ་རྒྱ་གར་ནས་རང་རྐྱ་འཕེར་བའི་ལྟ་བའི་སྲོག་ཤིང་བཙུགས་མྱོང་མཁན་གྱི་གནམ་གྱིས་ས་བཀབ་པ་ལྟ་བུའི་བསམ་བློ་བ་དང་ལྟ་གྲུབ་སྨྲ་བ་མང་བོ་ཞིག་བྱོན་མྱོང་ཡོད་སྐད།དེ་ཡང་།འདིར་གླེང་གཞི་གྱུར་བའི་ཀིར་ཤུ་ན་མུར་ཏི་ནི་དེའི་ཁྲོད་ཀྱི་རླབས་ཆེན་གྱི་མི་སྣ་གཅིག་ཡིན།ཁོང་ནི་དུས་རབས་ཉི་ཤུའི་ནང་གི་རྒྱལ་སྤྱིའི་རང་བཞིན་ཅན་གྱི་བསམ་བློ་བ་དང་ལྟ་གྲུབ་སྨྲ་བ་ཞིག་ཡིན་ཞིང་།སེམས་ཁམས་རིག་པ་དང་།སྤྱི་ཚོགས་རིག་པ།སེམས་གཙོ་སྨྲ་བ་སོགས་ཀྱི་སྐོར་ལ་གྲགས་ཅན་རྩོམ་ཡིག་ཀྱང་མང་བོ་སྤེལ་ཡོད།